**Ziua Europei 2019**

~ REGULAMENT CONCURS~

**Data: 9 mai 2019**

Locaţie: Sala de conferințe a Bibliotecii Județene

*Ion Heliade Rădulescu* Dâmbovița

 Ajunsă la cea de-a unsprezecea ediţie, manifestarea dedicată Zilei Europei, doreşte să implice cetăţeni ai judeţului Dâmboviţa, fie ei tineri sau adulţi, nepoţi sau bunici. Activitatea concurs va avea loc joi, 9 mai 2019, la sala de conferințe a Bibliotecii Județene *Ion Heliade Rădulescu* Dâmbovița, începând cu orele 09.00. În dorinţa de a promova o gândire europeană şi de a populariza fenomenul de “*Uniune Europeană*” şi, în acelaşi timp, de a informa populaţia asupra beneficiilor aduse de către aceasta, vă aşteptăm, cu mic, cu mare, să sărbătorim împreună printr-un complex de concursuri cu premii cu tema ***Alo! Parlamentul European? Aici cetăţenii europeni!***

**Echipajele alcătuite din 4 membri vor fi premiate.**

**Participanţii vor fi întâmpinaţi cu surprize şi cadouri în cadrul ”*Tombolei europene*”.**

În cadrul activităţii elevi de la clasele IX-XII de la diferite licee din județ Liceul de Arte *Bălașa Doamna* Târgoviște, Colegiul Național *Ienăchiță Văcărescu* Târgoviște și Liceul *Voievodul Mircea* Târgoviște (partenerii noștri), se vor întrece în mai multe probe . Jurizarea va fi asigurată de stundeți de la Facultatea de Drept și Științe Administrative - Universitatea *Valahia* din Târgoviște.

**Fiecare participant, membru în delegaţie sau susţinător, va fi răsplătit, indiferent de rezultat.**

În cadrul delegaţiei, fiecare elev va avea câte o sarcină, după cum urmează:

 - 1 reprezentant va desena. Proba este lansată o dată cu deschiderea evenimentului;

 - 1 coordonator/ambasadorul ţării va prezenta idei despre ţara pe care o reprezintă, într-un mod cât mai original, acesta poate fi ajutat şi de restul echipei ca şi figuranţi, inclusiv de susţinători. Durata prezentării - 5 – 7 minute.

- 1 reprezentant care introduce echipa în scenă într-un mod cât mai creativ. Împreună vor susține o scenetă pe care o au deja pregătită şi care are legătură cu un set de cuvinte primit prin tragere la sorți și cu țara din Uniunea Europeană aleasă. Durata scenetei - 5 – 10 minute.

- 1 reprezentant care va cânta pe negativ sau acompaniat o melodie din repertoriul universal (se acceptă duete);

- dans la care participă toţi delegaţii;

Echipajele se vor înscrie pe baza unui **“*dosar*”** care va cuprinde:

**- Nume, prenume reprezentant şi proba pe care o va efectua.**

**- Unitatea de învăţământ și clasa, profesor/profesori/bibliotecar coordonator/i.**

**- E-mail şi nr. de telefon cadre/profesori însoțitori.**

**- Numărul de susţinători ai echipei/colegi de liceu participanți care nu poate să fie mai mic de 25 de persoane.**

ATENŢIE!

Toate activităţile sunt punctate, inclusiv dosarul de înscriere.

**Dosarele vor fi depuse până în data de 25 aprilie (inclusiv) ora 16.00,** la sediul Centrului EUROPE *DIRECT* Târgovişte, situat în Târgovişte, str. Stelea, nr. 2, parter.

Vă rugăm să indicaţi în dosarul de înscriere datele de contact ale persoanei (**număr de telefon mobil) pentru cuvintele cu care va fi creată sceneta, ordinea intrării în concurs și țările UE ce vor fi reprezentate**.

Fiecare echipaj intrat în concurs va trece prin următoarele probe:

1. Se va da startul la desen, fiecare delegat însărcinat să realizeze un desen reprezentativ pe tema ***Alo! Parlamentul European? Aici cetăţenii europeni!*** Desenul va fi realizat de un singur individ cu materialele sale. Timp de lucru – 1 oră și 30 min. **Echipele îşi vor aduce materialele necesare pentru desen cu excepția flipchart sau şevalet pe care le pune la dispoziție Centrul EUROPE *DIRECT* Târgoviște**. Delegaţia care nu respectă regulile va fi eliminată!
2. Prezentarea țării membră UE de către ambasador. Poate să fie ajutat de un Power Point sau un film scurt;
3. Susținerea scenetei [participă toţi delegaţii] – 5-10 minute.
4. Moment artistic: cântec urmat de dans.

Menţionăm că, elevii – susţinători (colegii de liceu) pot interveni cu idei proprii (steguleţe, insigne, tricouri etc.)]

Susţinătorii primesc câte un premiu/cadou prin tragere la sorţi în cadrul *Tombolei europene*.

**Informaţii suplimentare :**

**tel: EUROPE *DIRECT* 0345100581;**

**sau**

**0724477991 – Vlăduţ Andreescu;**

**e-mail:office@edtargoviste.ro**